Woede ná Eldoraigne-hoof weer aangestel isAnton Prinsloo, hoof van die Hoërskool Eldoraigne in Centurion, is deur die departement van onderwys in Gauteng uit sy pos verwyder en by die distrikskantoor in Gauteng geplaas. Ouers van die Hoërskool Eldoraigne in Centurion is verslae nadat dr. Anton Prinsloo, teen wie verskeie klagtes van boeliegedrag aanhangig gemaak is, heraangestel is as hoof van dié skool . Die skool se beheerliggaam oorweeg nou regstappe teen die departement om dié besluit te laat hersien. Kallie Kotzé, voorsitter van die skool se beheerliggaam, het in ŉ brief aan die ouers bevestig die departement het Dinsdagoggend die skool oor dié besluit ingelig en gesê Prinsloo moet met onmiddellike inwerkingtreding as hoof van Hoërskool Eldoraigne terugkeer. Volgens Kotzé is geen redes vir die besluit verskaf nie en het die beheerliggaam nou redes hiervoor aangevra. Maroela Media het vroeër berig die departement het in Meimaand ŉ onafhanklike ondersoek gelas nadat bewerings van boeliegedrag en viktimisering teen Prinsloo aan die lig gekom het. Na afloop van ŉ ondersoek is aanbeveel dat Prinsloo as voorsorgmaatreël na die distrikskantoor oorgeplaas word terwyl die dissiplinêre prosesse afgehandel word. Die adjunkhoof, Dave du Plessis, het tot op hede die leisels by Prinsloo oorgeneem. ŉ Lid van die skoolgemeenskap het op voorwaarde van anonimiteit aan Maroela Media gesê ouers, onderwysers en leerders is “verpletter” oor die departement se besluit om Prinsloo weer aan te stel. Volgens Kotzé meen die beheerliggaam die departement se besluit om Prinsloo weer as skoolhoof aan te stel, is verkeerd en sonder behoorlike inagneming van al die klagtes wat teen Prinsloo ingedien is. “Die beheerliggaam se aanbeveling is dat regstappe onmiddellik teen die departement ingestel word om die korrektheid van die besluit te toets,” het Kotzé gesê. “Die beheerliggaam sal binne enkele dae ’n vergadering met alle ouers belê om die geleentheid te bespreek.” Maroela Media het ŉ navraag aan die departement van onderwys gerig, maar wag nog vir terugvoer.